આ પેઢી ચીજ-બટર, ચિકન અને પાસ્તા અને મેગી ખાય છે, કોક અને મોઈતો પીએ છે અને મોજ કરે છે. શરીરને હલાવતી નથી બલ્કે, દિમાગ અને આંખોનો ઉપયોગ કરે છે. તેના શરીર પર ચરબી જામી જાય પછી મોમ તેને જિમમાં મોકલે છે બોડી સ્લીમ અને ટોન્ડ કરવા માટે. ફિઝીકલ આર્ટ જેમાં સંકળાયેલી છે તે ગેમ હવે છોકરાં રમતાં નથી કેમકે, શેરીઓ અને મહોલ્લાઓ સાંકડા થયાં છે. ક્રિકેટ રમાતી હતી તે મેદાનો તોતીંગ ઈમારતોમાં દબાઈ ગયાં છે. એસી અને એસીમાં જ રહેવા ટેવાયેલી ‘ટેક કિડ' પેઢીની મોમ્સને તેમના કીડના બોડી પર ટેન પડી જાય તે ગમતું નથી. આંબલી-પીપળી તે રમતું નથી, કેમકે, ઝાડ રહ્યાં નથી. ગેડી દડો, સતોડિયું, નાગોળચું, ચોર-પોલીસ, ગિલ્લી દંડા, પકડદાવ, પાસપોર્ટ, આંધળો પાટો, સાત તાળી, નદી કે પહાડ, ટામેટું રે ટામેટું, એન ઘેન દીવાઘેન, રાજાનો ઘોડો, સોમવાર-મંગળવાર અને ઈસ્ટમેન ઈસ્ટમેન કયો કલર-કવિઓની તુકબાજીઓ અને નિબંધ લેખકોની વાક્યાવલિઓમાં સમાઈ ગઈ છે.